Bibliatábor az Olasz Alpokban 





(Garda-tó, Brenta-Dolomitok, Adamello-csoport
(9 nap: 2011. július 19-27.)

Ebben az évben a külföldi bibliatáborunkat Észak-Olaszországban szervezzük meg. Táborunk során az Olasz Alpok és a mediterráneum találkozási pontján három, egymáshoz közeli tájegységet ismerhetünk meg. A Garda-tó Európa legnépszerűbb idegenforgalmi úti céljai közé tartozik: a hatalmas vízfelületű tó északi partvonalát az Alpok meredek, déli vonulatai szegélyezik, kiváló túralehetőségeket és kilátási pontokat biztosítva a látogatók számára, míg a déli parton a strandolás vonzza a turistákat. A Brenta-Dolomitok vadregényes, lélegzetelállító alpesi tájai és a közelben meghúzódó Adamello-csoport lenyűgöző hegycsúcsai, völgyei, vízesései és tavai megszámlálhatatlan túraútvonalat kínálnak. Táborunk során gyönyörű túrákat teszünk a Brenta-Dolomitok és az Adamello-csoport háromezres csúcsai között, strandolunk a Garda-tónál a pálmafák alatt, s megnézzük Trento és Arco történelmi városrészeit. Szálláshelyünk a történelemből is jól ismert Trento-ban (Trident) lesz. Az Olaszország legelőkelőbb városai között számon tartott település világhírű oktatási és művészeti központ is.

A programunkat igyekeztünk úgy kialakítani, hogy a környék méltán világhírű természeti látnivalói közül minél többet felkereshessünk, s egyúttal sokrétűen és aktívan töltsük el a táborunk napjait. Bízunk abban, hogy a természet szépsége és a bibliai előadások lelki tartalma között meglátjuk a harmóniát és a közös forrást.

Időpont: 2011. július 19. (kedd) - 27. (szerda)

Utazás: Az utazásnak megfelelően jól felszerelt két autóbusszal. Indulás Budapestről a János hegyi libegő alsó állomásának közeléből. Útközben Tatán és Győrben az autópálya melletti benzinkútnál állunk meg az oda- és visszaúton egyaránt, így a környéken lakók itt is fel- illetve leszállhatnak.

Elhelyezés: A szálláshelyünk Trentino tartomány székhelyén, Trento városában lesz egy kb. 130 fő befogadására alkalmas ifjúsági szálláson. Az ötemeletes épület a város egy csendes részén található, ahol 2-3 ágyas, önálló zuhanyzóval és WC-vel rendelkező szobákban biztosítjuk az elhelyezést. Az ágyneműt és a törölközőt a szálláshelyen biztosítják számunkra. A kétágyas szobákat elsősorban házaspároknak tartjuk fenn. A háromágyas szobák több gyermekkel érkező családok számára emeletes ággyal pótágyazhatóak.

Étkezés: A táborunk során az első (utazási) naptól eltekintve napi háromszori vegetáriánus étkezést biztosítunk. A reggelit és a meleg ebédet vagy vacsorát a szálláshelyen, míg a hideg ebédet vagy vacsorát a kirándulások helyszínén fogyaszthatjuk el. Minden nap egy meleg étkezést biztosítunk. Az étkezéseknél kétfajta menüből lehet előre választani: lakto-ovo vegetáriánus (húsmentes) ill. vegán (kizárólag növényi eredetű) étkezés. Minden résztvevőnek jó szívvel ajánljuk a vegán étkezés kipróbálását. (A menüválasztást 2011. június 30-ig lehet módosítani.) Mivel az odafelé vezető út egy teljes napot igénybe fog venni, s a szálláshelyünket várhatóan késő este tudjuk elfoglalni, ezért az első napon az étkezésről (beleértve a vacsorát is) mindenkinek magának kell gondoskodnia. Az első, általunk biztosított közös étkezés a második napi reggeli lesz. A hazaútra egész napos úti csomagot biztosítunk.

Táborozási díj:
Szállás + utazás + étkezés /fő

	Életkor
	Táborozási díj (Ft)

	0 - 6 év
	36.000

	7 - 18 év
	69.000

	19 - év
	87.000


(Az életkor pontos megállapításánál 2011. júl. 19-hez kell viszonyítani a születési dátumot.)
A táborozási díjban nem teszünk különbséget a kettő ill. a háromágyas szobák között.
A táborozási díj 1/3-át a jelentkezés visszaigazolása után közvetlenül kell befizetni (legkésőbb 2011. április 15-ig), további 1/3-ot május 31-ig, a fennmaradó 1/3-ot pedig június 30-ig.
A befizetett táborozási díjat nem tudjuk visszatéríteni, tekintettel arra, hogy a lefoglalt helyek miatt más jelentkezőket vissza kell utasítanunk. Ezért amennyiben már valaki jelentkezett, s mégsem tud jönni a bibliatáborba, akkor ezt haladéktalanul jelezze és a várólistáról próbáljuk betölteni a helyét. Amennyiben ez nem sikerül, akkor az illetőnek magának kell gondoskodnia résztvevőről maga helyett (ezekben az esetekben a befizetett előleget természetesen visszaadjuk).
A táborozási díj mindhárom részletét a közösségünk zugligeti pénztárába kérjük személyesen vagy rózsaszínű postai utalványon eljuttatni (Keresztény Advent Közösség, 1121 Budapest, Remete u. 16/A). Fontos, hogy a postai utalványon feltüntetésre kerüljön az "Olaszországi Bibliatábor" megnevezés, továbbá azoknak a neve, akiknek a részvételi díja befizetésre kerül.
A táborozási díj az árfolyamváltozások függvényében változhat!

Valuta: Személyes költésre euro-t mindenki maga váltson.
A szervezett programokon felmerülő felvonó- és belépődíjak, stb. költségeit külön meg kell téríteni. Ennek várható összege a fakultatív programokon kívül (a végleges összeget a táborozás előtt kiküldésre kerülő részletes tájékoztató fogja tartalmazni):

	Életkor
	EUR

	0-5 év
	0

	6-16 év
	25

	17- év
	40


A fakultatív programok költségtérítését l. a tájékoztató végén.
A programokra a költségtérítést a táborozásunk során kérjük befizetni.

 

Amit feltétlenül hozni kell: Érvényes útiokmány (személyi igazolvány, akinek nincs, annak útlevél), esőkabát, réteges öltözet, vékony dzseki, kényelmes túracipő, túrabot, kisebb hátizsák a túrákhoz, az utazásra elegendő élelmiszer és innivaló, napszemüveg, naptej. Ne felejtsd otthon a fürdőruhát és a strandtörölközőt, ha szeretnél megmártózni a Garda tóban. A szálláshelyünk törölközői nem vihetők ki az épületből, strandolásra nem használhatóak.

Jelentkezés és további információk: Németh Péter (30/9210-953, e-mail: [image: image1.png]


peternemeth@chello.hu[image: image2.png]

) Az autóbuszok befogadó képességének megfelelően 97 fő jelentkezését tudjuk elfogadni a jelentkezések beérkezésének sorrendjében. A szálláshelyek beosztásához a jelentkezési lap megjegyzés rovatába kérjük beírni azt, hogy kik szeretnének egy szobába kerülni. Ugyancsak itt kérjük jelezni azt, ha valaki tartós orvosi kezelés alatt áll.
A jelentkezéseket 2011. április 10-ig tudjuk fogadni, kizárólag írásban (fax: 34/305-198, e-mail: [image: image4.png]

, posta: Németh Péter, 2800 Tatabánya, Bárdos lakópark 4/A., 1/1.), a tájékoztató mellékleteként található űrlapon. Felhívjuk a figyelmet arra, hogy a táborunk iránti jelentős érdeklődés miatt a jelentkezési lapot célszerű minél előbb beküldeni. A jelentkezések elfogadását vagy helyhiány miatti elutasítását a jelentkezési lap beérkezésétől számított öt napon belül visszaigazoljuk. A jelentkezések elfogadásáról és további fontos információkról SMS-ben, e-mailen vagy postán tájékoztatjuk a résztvevőket. A tábori ismertető és a jelentkezési lap elektronikus formában letölthető. A jelentkezési határidő lejárta után a fenti elérhetőségeken lehet érdeklődni az esetleges szabad helyekről, s természetesen szabad hely esetén ekkor is van lehetőség a jelentkezésre.

Letölthető jelentkezési lap
Előadások: A bibliatábor során a szálláshelyünkön minden reggel és este bibliai témájú előadások lesznek, amelyeket igény szerint beszélgetésekkel egészítünk ki. A gyermekek és kamaszok számára korosztályuknak megfelelő csoportfoglalkozásokat biztosítunk.

Az utazással kapcsolatos további információkról az utazás előtt néhány héttel egy részletes körlevelet küldünk ki a résztvevőink számára.

Részletes program:
· Július 19. (kedd): Gyülekezés 6.00-ig Budapesten a János hegyi libegő alsó állomásánál. A buszok reggel 6.30-kor indulnak. Az utazás egész napunkat igénybe fogja venni. Az út során az autóbuszainkból gyönyörű helyeket csodálhatunk meg, többek között a tiroli völgyeket és a Brenner hágót. A szálláshelyünket késő este foglaljuk el Trentóban.

· Július 20. (szerda): Délelőtt egy kényelmes sétát teszünk Trento középkori belvárosában. Délután átmegyünk [image: image7.jpg]


Arco-ba, s megnézzük Habsburg Albert főherceg arborétumát, ahol mediterrán és trópusi növényeket láthatunk. Ezután egy szép túrát teszünk az Arco fölé tornyosuló, mintegy 400 m magasságú csúcsra, ahonnét gyönyörű panoráma nyílik a közelben elhelyezkedő Garda-tó északi, sziklafalakkal övezett részére és az Arco-i várra, melyet az Alpok legszebb várai közé sorolnak. Lefelé jövet egy olajfaligetben fogyasztjuk el a vacsoránkat, majd este sétálunk és fagyizunk a pálmafák alatt a középkori belvárosban. Fakultatív programként lehetőség lesz arra, hogy az Arco-i csúcsra a hegy másik oldalán egy könnyebb típusú via ferrata úton (Colodri via ferrata) menjenek fel az erre vállalkozók, s a csúcson a normál és a via ferrata úton jövők találkozni fognak. A via ferrata programot ajánljuk gyermekeknek és felnőtteknek egyaránt, az út meseszép, kisebb gyermekek is teljesíteni tudják, nekik különösen nagy élményt nyújt a túrázásnak ez a formája.
 

· [image: image8.jpg]


Július 21. (csütörtök): Ezen a napon a Brenta-Dolomitok szívébe látogatunk. Madonna di Campiglio-ból egy felvonóval jutunk fel a 2437 m magasan fekvő Stoppani menedékházhoz, ahonnét az egész napos túránk indul. Gyönyörű sziklafalak között jutunk el a Tuckett menedékházig, majd lefelé tartunk a Vallesinella völgybe, ahol egy lélegzetelállító, többlépcsős vízesésig tart a túránk.

· Július 22. (péntek): Ez a nap a strandolásról szól. Elmegyünk a Garda-tó déli partjához és ott fogunk fürödni és pihenni egész nap. A Garda-tó kiváló infrastruktúrával rendelkezik, strandjain úgy érezhetjük magunkat, mintha a tengerparton lennénk. Ha valaki nem szeretné az egész napot strandolással tölteni, vagy éppen strandolás helyett megelégszik a környéken való sétálással és vásárlással, azok számára délután fakultatív programként lehetőséget biztosítunk Sirmione, a Garda-tó hosszan benyúló félszigetén található kisváros meglátogatására. A hangulatos belváros, a római kori villák (Grotte di Catullo) világhírű romjai, a Scaligeri vár felejthetetlen élményt nyújtanak.

· Július 23. (szombat): Délelőtt a lelki programokra fektetjük a hangsúlyt, közös bibliatanulmány és istentisztelet lesz, majd délután egy kisebb kirándulásra megyünk a környéken.

· [image: image9.jpg]


Július 24. (vasárnap): Ezen a napon a Val di Genova völgybe látogatunk el, az Ademello-csoport vidékére. Ebben az idilli völgyben vízesések sora vár bennünket, köztük a leghíresebb, a Presanella gleccserből táplálkozó Nardis vízesés. Egész napunkat ezen a területen töltjük, egy szép és komoly túra keretében gyönyörű tájakat barangolunk be.

· Július 25. (hétfő): A Garda-tó körüli hegyek közül a leglátványosabbra, a Monte Baldo-ra látogatunk el. A kétszakaszos felvonó 1.760 m magasra visz fel bennünket. A felvonó második szakaszát a világon egyedülálló módon úgy oldották meg, hogy a menetidő alatt 360 fokban körbefordul, így az utasok számára teljes körpanoráma nyílik. A hegytetőn túra utak sokasága közül válogathatunk. A fennsík jellegzetessége a sokszínű növényzet, Európa kertjének is nevezik ezt a területet. Erre a napra egy kényelmes, nyugodt túrát terveztünk, hogy közben gyönyörködhessünk a szép kilátásban és a teremtett világ szépségeiben. Ezzel egyidőben fakultatív programot is szervezünk Európa egyik legismertebb vidámparkjába, Gardaland-ba. Ez a program minden korosztály számára kellemes kikapcsolódást nyújt, különösen a fiataloknak és a gyermekes családoknak ajánljuk. [image: image10.jpg]


A vidámpark mellett van egy tengeri akvárium is.

· Július 26. (kedd): Utolsó olaszországi napunkon a Tovel tóhoz megyünk, ahonnét gyönyörű kiránduló utak indulnak a környező hegyek irányába, de ha valaki nyugalomra vágyik, akkor körbesétálhatja a tavat, élvezve az alpesi békét és nyugalmat. Erre a napra is tartogatunk fakultatív programot, mégpedig a rengeteg kiépített kerékpárút egyikén teszünk egy szép bringatúrát a tó környékén, melyre felnőtteket és kerékpározni már jól tudó gyermekeket egyaránt várunk. A napunkat és a tábort este egy közös búcsúesttel zárjuk, ahol felidézzük a közösen eltöltött hét emlékezetes mozzanatait.

· Július 27. (szerda): Kora reggel indulunk haza, célunk az, hogy minél előbb Budapestre érjünk, hogy a vidéki útitársaink még elérhessék az utolsó vonatjaikat.

Szeretnénk felhívni a figyelmet arra, hogy a programok az időjárás függvényében változhatnak. A tábor előkészítése céljából júniusban még bejárjuk a kiválasztott úticéljainkat, s ezen tapasztalatok alapján kisebb változások szintén lehetnek a programban, de az esetleges változások nem fogják lényegesen befolyásolni a programok jellegét.

 

Fakultatív programok:
· Júl. 20. (szerda): Colodri via ferrata
[image: image11.jpg]


A jelentkezők számára biztosítjuk a szükséges felszerelést (sisak, beülő, via ferrata kantár). A túravezetést szakképzett hegyi vezetők látják el. A programra való jelentkezés feltétele a betöltött 6 éves kor. Részvételi díj: 18 éves korig: 10 EUR, 18 éves kor felett: 15 EUR. A kisebb gyermekek szüleit arra kérjük, hogy biciklis sisakot hozzanak a gyermekek számára, mert gyereksisakból csak kevéssel rendelkezünk.
Hogy mi is az a via ferráta? A via ferráta elsősorban Európában népszerű, különösen az Alpokban. A via ferráták olyan kiépített utak, amelyek többnyire meredek sziklafalakon, párkányokon, gerinceken vezetnek, s mesterséges lépések, fogások segítik az előrehaladást. A legfontosabb biztonsági eszköz az út mellett végighúzódó drótkötél, amelyhez a túrázó folyamatosan rögzíti magát. A via ferráták olyan helyeken való túrázást tesznek lehetővé, amelyekre különben csak sziklamászók merészkedhetnének.

· Júl. 22. (péntek): Sirmione városnézés
Külön részvételi díj nincs

· Júl. 25. (hétfő): Gardaland
Részvételi díj: Vidámpark: kb. 13 EUR, tengeri akvárium: 10 EUR. A részvételi díj azért olcsó, mert kalkuláltunk azzal is, hogy aki erre a programra jön, az nem fogja igénybe venni a Monte Baldo felvonót, ugyanis annak díját tartalmazza a 2. oldalon található belépődíj táblázat.

· Júl. 26. (kedd): Bringatúra
A kerékpárok bérleti díját még nem tudjuk pontosan megmondani, várhatóan kb. 15-20 EUR-ba fog kerülni.

A fakultatív programokra vonatkozó részvételi szándékodat a jelentkezési lapon jelöld. Változtatást június 30-ig fogadunk el a via ferráta és a bringatúra esetében. Gardaland és Sirmione esetében később is lehet módosítást kérni. Kérlek, hogy a fakultatív programokra megfontoltan jelentkezzél, mert a résztvevők várható száma szerint szervezzük a programokat. Ezen programok részvételi díját a táborozás során lehet befizetni.

 

A bibliatáborba betöltött három év felett bárkit szívesen várunk. Felhívjuk a figyelmet arra, hogy a programunkon viszonylag sok lesz a túra, ami nem csak a természet szépségében való gyönyörködést jelenti, hanem a fizikai állóképességet is igénybe veszi. Tapasztalataink szerint ez nem szokott gondot okozni a résztvevőknek, ha erre már előre számítanak, s így készülnek a táborra. Táborunk jellegéből fakadóan elsősorban azoknak ajánljuk a részvételt, akik aktív életmódot folytatnak, s nem okoz gondot a rendszeres, naponkénti többórás túrázás a természetben.

Németh Péter
